6.1. Въведение
 (90)
 В съответствие с член 3, параграфи 6 и 7 от основния регламент Комисията проучи дали дъмпинговият внос от Китай е причинил вреда на промишлеността на Съюза в степен, достатъчна, за да бъде считана за съществена. Разгледани бяха и други известни фактори, различни от дъмпинговия внос, които са могли по същото време да нанесат вреда на промишлеността на Съюза, за да се гарантира, че евентуалната вреда, причинена от тези други фактори, не е отдадена на дъмпинговия внос.
 6.2. Въздействие на дъмпинговия внос
 (91)
 Разследването показа, че обемът на вноса с произход от Китай се е увеличил, докато потреблението на Съюза е намаляло. Както бе пояснено в съображения 54 и 72, вносът от Китай е нараснал от 39 195 тона през 2012 г. на 42 539 тона през РП. Продажбите на промишлеността на Съюза са спаднали от 132 241 тона през 2012 г. на 100 975 тона през РП.
 (92)
 По отношение на ценовия натиск на пазара на Съюза през разглеждания период беше установено, че средните цени на вноса от Китай са останали непрекъснато по-ниски от средните продажни цени на промишлеността на Съюза. Подбивайки цените на промишлеността на Съюза, китайският внос е увеличил пазарния си дял от 22,2 % на 26,8 %, докато пазарният дял на промишлеността на Съюза е намалял.
 (93)
 Поради ценовия натиск, упражняван от увеличаващия се обем на китайския внос на дъмпингови цени, промишлеността на Съюза не е могла да покрива разходите си. През 2013 г. промишлеността на Съюза е започнала да бележи загуби.
 (94)
 Комисията установи, че развитието на вноса от Китай и развитието на вредата, понесена от промишлеността на Съюза, не са съвпаднали напълно по години между 2012 и 2015 г. През 2014 г. обаче китайският пазарен дял се е увеличил значително, а в същото време показателите за вреда са отбелязали ясно изразена отрицателна тенденция, която е продължила и през 2015 г. От 2014 г. насам Съюзът вече не е успявал да компенсира признаците на слабост, които е започнал да проявява през 2013 г.
 (95)
 Въз основа на изложеното по-горе се стигна до временното заключение, че увеличението на дъмпинговия внос от Китай на цени, постоянно подбиващи цените на промишлеността на Съюза, е причинило съществената вреда на промишлеността на Съюза.
 6.3. Въздействие на други фактори
 6.3.1. Равнище на износа на промишлеността на Съюза
 (96)
 Износът за трети държави, както свързаният, така и несвързаният, е намалял през разглеждания период. Тъй като продажбите на Съюза също са се понижили по същото време със сходен процент, делът на износа е останал висок, като е спаднал от 59 % за всички продажби през 2012 г., на 56 % за всички продажби през РП. Някои от експортните продажби са били извършени посредством свързани дружества в държавите износителки. Впоследствие продуктите са били препродадени и не са били използвани за собствено потребление от свързаните дружества.
 (97)
 Високият дял на износа показва, че промишлеността на Съюза е конкурентоспособна и е в състояние да продава продуктите си на други пазари.
 (98)
 Спадът на експортните продажби е допринесъл за вредата, нанесена на промишлеността на Съюза.